ddrg/super_eurlex huggingface dataset:
KIRJALLINEN KYSYMYS P-1445/01 esittäjä(t): Joan Colom i Naval (PSE) komissiolle. Quebecin sopimus ja EU:n ja Latinalaisen Amerikan väliset suhteet.



Virallinen lehti nro 364 E , 20/12/2001 s. 0113 - 0114



KIRJALLINEN KYSYMYS P-1445/01 esittäjä(t): Joan Colom i Naval (PSE) komissiolle (11. toukokuuta 2001) Aihe: Quebecin sopimus ja EU:n ja Latinalaisen Amerikan väliset suhteet Muutama päivä sitten Quebecissä tehtiin sopimus suuren, kaikki Amerikan maat kattavan vapaakauppa-alueen perustamisesta. Mitkä ovat tämän sopimuksen seuraukset Euroopan unionin ja Amerikan poliittisille ja taloudellisille suhteille? Christopher Pattenin komission puolesta antama vastaus (10. heinäkuuta 2001) Quebecissä huhtikuussa 2001 järjestetty Amerikkojen huippukokous ei johtanut Amerikkojen integraatiokehityksen nopeutumiseen, vaan pikemminkin se vahvisti Buenos Airesissa huhtikuussa 2001 pidetyssä Amerikkojen vapaakauppa-alueen (FTAA) neuvotteluihin osallistuvien 34 maan kauppaministerien kokouksessa annetun julkilausuman sen varmistamiseksi, että FTAA-sopimusneuvottelut saatetaan päätökseen viimeistään tammikuussa 2005 ja että Amerikkojen vapaakauppa-alueesta tehtävä sopimus tulee voimaan viimeistään joulukuussa 2005. FTAA-neuvottelujen tarkoituksena on edistää kaupan vapauttamista läntisellä pallonpuoliskolla vähentämällä kaupan ja investointien esteitä talouskasvun ja vaurauden lisäämiseksi alueella. Buenos Airesin ministerikokouksen julkilausumassa painotetaan osallistujamaiden sitoutumista avoimeen ja tasapainoiseen kauppajärjestelmään sekä läntisen pallonpuoliskon ulkopuolisia maita koskevien kaupan ja investointien esteiden torjuntaan. Komissio ei yleisesti ottaen vastusta kaupan vapauttamista edistäviä alueellisia aloitteita, kunhan ne ovat Maailman kauppajärjestön kansainvälisesti sovittujen sääntöjen mukaisia, tukevat maailmanlaajuista kauppajärjestelmää eivätkä johda uusien esteiden käyttöönottoon muiden maiden kanssa käytävässä kaupassa. FTAA-neuvottelujen nykyisen vaiheen takia eri tekijöitä ei voida analysoida syvällisesti, mikä puolestaan vaikeuttaa yhteisön ja tulevien FTAA-maiden keskinäistä kauppaa koskevien todennäköisten vaikutusten arviointia.
KIRJALLINEN KYSYMYS E-1050/01 esittäjä(t): Carlos Lage (PSE) komissiolle. Konsolidoidut direktiivitekstit.



Virallinen lehti nro 261 E , 18/09/2001 s. 0224 - 0224



KIRJALLINEN KYSYMYS E-1050/01 esittäjä(t): Carlos Lage (PSE) komissiolle (5. huhtikuuta 2001) Aihe: Konsolidoidut direktiivitekstit Tarkistetuista ja teknisin muutoksin laajennetuista direktiiveistä ei toistaiseksi ole olemassa vapaasti käytettävissä olevia konsolidoituja tekstejä. Konsolidoitu direktiiviteksti on kuitenkin viime kädessä se teksti, jota käytetään oikeudellisissa käsittelyissä ja joka ylipäänsä mahdollistaa avoimen ja yksinkertaisen työskentelyn silloinkin, kun on kyse säädösten epävirallisesta, puhtaasti toteavasta yksinkertaistamisesta. On kohtuutonta, että nämä konsolidoidut tekstit on hankittava yksityisiltä yrityksiltä, jotka ansaitsevat niillä rahaa. Kyse on avoimuuden puutteesta, joka Amsterdamin sopimuksen 255 artiklan mukaan oli määrä poistaa. Riittävästä avoimuudesta voidaan nimittäin puhua vasta, kun kansalaisilla on mahdollisuus tutustua asiakirjoihin, ilman että siitä aiheutuu heille huomattavaa vaivaa tai kuluja. Tämä ei toteudu konsolidoitujen tekstien kyseessä ollessa. 1. Miksi komissio ei voi säännöllisin väliajoin laatia konsolidoituja tekstejä muutetuista direktiiveistä? 2. Miksi direktiiveistä ei anneta edes senhetkisiä konsolidoituja versioita kaikkien saataville Internetiin? 3. Milloin komissio vihdoin pystyy muuttamaan tätä kestämätöntä tilannetta? Viviane Redingin komission puolesta antama vastaus (1. kesäkuuta 2001) 1. ja 3. Vuodesta 1999 lähtien komissio on huomattavasti tehostanut voimassa olevien säädösten konsolidointia ja pyrkii konsolidoimaan kaikki voimassa olevat säädökset kolmen vuoden aikana (vuoden 2003 puoliväliin mennessä), sekä pitämään jo konsolidoidut säädökset ajan tasalla. 2. Tällä hetkellä yli 40 prosenttia säädöksistä on luettavissa ilmaiseksi konsolidoituna toisintona osoitteessa http://europa.eu.int/eur-lex, otsikon voimassa oleva lainsäädäntö alla.
KIRJALLINEN KYSYMYS E-1419/01 esittäjä(t): Luciano Caveri (ELDR) komissiolle. Taistelukoirat.



Virallinen lehti nro 340 E , 04/12/2001 s. 0226 - 0226



KIRJALLINEN KYSYMYS E-1419/01 esittäjä(t): Luciano Caveri (ELDR) komissiolle (17. toukokuuta 2001) Aihe: Taistelukoirat Monissa Euroopan maissa on ryhdytty toimiin taistelukoirarotujen leviämisen estämiseksi siksi, että ne ovat vaarallisia, mikä on tullut ilmi monissa hyökkäyksissä, ja siksi että rikolliset käyttävät näitä koiria vääriin tarkoituksiin vahtikoirina tai julmissa vedonlyöntiä varten järjestetyissä koiratappeluissa. Katsooko komissio tarpeelliseksi määritellä eurooppalaiset säännöt, joilla tähdätään tällaisten koirarotujen tiukkaan sääntelyyn tai joissain tapauksissa niiden hävittämiseen? David Byrnen komission puolesta antama vastaus (26. kesäkuuta 2001) Koska määritelmää taistelukoirista ei ole yhteisön tasolla yhdenmukaistettu, komissio katsoo, että arvoisan parlamentin jäsenen esittämä kysymys kuuluu pääosin jäsenvaltioiden toimivallan piiriin. Taistelukoiria koskevat jäsenvaltioiden kannat poikkeavat suuresti toisistaan tällä hetkellä. Komissiolla ei ole asiasta riittävää tieteellistä aineistoa eurooppalaisen lainsäädännön laatimiseksi. Näin ollen komissio katsoo, että se ei nykyisellään voi tehdä asiaa koskevia ehdotuksia.
KIRJALLINEN KYSYMYS E-0061/01 esittäjä(t): Cristiana Muscardini (UEN) neuvostolle. Leukemia- ja syöpätapausten lisääntyminen Euroopan unionissa.



Virallinen lehti nro 235 E , 21/08/2001 s. 0109 - 0109



KIRJALLINEN KYSYMYS E-0061/01 esittäjä(t): Cristiana Muscardini (UEN) neuvostolle (23. tammikuuta 2001) Aihe: Leukemia- ja syöpätapausten lisääntyminen Euroopan unionissa Viimeaikoina on Balkanin rauhanturvaoperaatioihin osallistuneiden sotilaiden (muun muassa italialaisten, ranskalaisten, belgialaisten, portugalilaisten, brittiläisten, tekkiläisten ja unkarilaisten sotilaiden) parissa todettu traagisia leukemia- ja syöpätapauksia, ja leukemian kaltaiset vakavat sairaudet sekä erilaisten kasvainten ja melanoomien esiintyvyys ovat jatkuvasti lisääntyneet koko yhteisön alueella. Ottaen lisäksi huomioon Euroopan kansalaisten huolestuneisuuden ja pelon mahdollisuudesta, että edellä mainittujen sairauksien lisääntyminen ja köyhdytettyä uraania sisältävien ammusten käyttö konfliktin aikana ovat yhteydessä toisiinsa, aikooko neuvosto selvittää köyhdytettyä uraania sisältävien ammusten käytöstä ihmisten terveydelle ja ympäristölle aiheutuvat riskit? Onko neuvosto valmis antamaan käytössään olevia tietoja kasvainten ja leukemian nykyisestä esiintyvyydestä yhteisön kansalaisten keskuudessa? Aikooko neuvosto perustaa tutkintakomitean, jonka tehtävänä olisi a) hankkia pikaisesti tieteellisesti luotettavaa tietoa, jotta käytettyjen ammusten ja todettujen kuolemaan johtavien sairauksien mahdollinen yhteys voidaan selvittää, b) tutkia vakavien sairauksien esiintyvyyttä unionissa viimeisten kolmen vuoden aikana, c) arvioida ympäristövahinkoja, d) määritellä alueet, joilta peräisin olevia elintarvikkeita ei pidä käyttää, ja e) tutkia kotieläimille aiheutuneita seurauksia? Yhteinen vastaus kirjallisiin kysymyksiin E-0061/01 ja E-0064/01 (14. toukokuuta 2001) Yleisten asioiden neuvostossa 22. tammikuuta 2001 käymässään keskustelussa ministerit totesivat olevansa tietoisia kansalaisten syvästä huolesta ja ilmoittivat sitoutuvansa siihen, että kysymys köyhdytetystä uraanista pyritään selvittämään täysin. Yksimielisesti katsottiin, että on ensisijaisesti kriisinhallintaa Balkanilla organisoineen Naton asiana koota osapuolilta tiedot köyhdytetyn uraanin käytöstä, joukkojen sijoittelusta ja lääketieteellisistä seikoista. Ministerit vaativat myös jäsenvaltioiden viranomaisilta sekä muilta asiaa tutkivilta tahoilta täyttä avoimuutta ja avointa tietojenvaihtoa. Neuvoston osalta todettakoon, että sellaista tieteellistä raporttia, jossa osoitettaisiin näiden sairauksien ja ammuksissa käytetyn köyhdytetyn uraanin välinen yhteys, ei ole esitetty. Neuvosto on kuitenkin pannut merkille, että useat elimet (UNEP, WHO, Nato, komission asettama komitea) tutkivat asiaa parhaillaan, ja ensimmäiset raportit on määrä julkaista lähiviikkoina. Neuvosto on sopinut käsittelevänsä asiaa uudelleen raportit saatuaan arvioidakseen, olisivatko EU:n tason aloitteet tai toimenpiteet perusteltuja.
KIRJALLINEN KYSYMYS P-1949/01 esittäjä(t): Johan Van Hecke (PPE-DE) komissiolle. Puheenjohtajavaltion 12. kesäkuuta 2001 antama Sudania koskeva julkilausuma.



Virallinen lehti nro 364 E , 20/12/2001 s. 0230 - 0230



KIRJALLINEN KYSYMYS P-1949/01 esittäjä(t): Johan Van Hecke (PPE-DE) komissiolle (26. kesäkuuta 2001) Aihe: Puheenjohtajavaltion 12. kesäkuuta 2001 antama Sudania koskeva julkilausuma Miksi Euroopan unioni mainitsee puheenjohtajavaltion 12. kesäkuuta 2001 antamassa julkilausumassa Sudanin kansan vapautusarmeijan SPLA:n uudestaan aloittamat sotilaalliset toimet, mutta ei Sudanin hallituksen touko- ja kesäkuussa 2001 Nuba-vuoristossa ja Southern Blue Nile -alueella käynnistämiä suuria offensiivejä? Miksi Euroopan unioni toteaa, että ilmapommitukset ovat alkaneet uudelleen, kun kansalaisjärjestöjen ja paikalla olevien tarkkailijoiden mukaan ilmapommitukset ovat todellisuudessa jatkuneet koko ajan tauotta? Eikö Euroopan unionin pitäisi harkita sitä, että Nairobiin nimitettäisiin erityinen Sudanin lähettiläs, jonka tehtävänä olisi käydä säännöllisesti kyseisillä alueilla ja kerätä siellä puolueetonta ja paikkansapitävää tietoa sekä pitää yhteyksiä niin hallituksen kuin kapinallistenkin edustajiin? Poul Nielsonin komission puolesta antama vastaus (20. heinäkuuta 2001) Tämä kysymys olisi osoitettava neuvostolle.
KIRJALLINEN KYSYMYS E-0096/01 esittäjä(t): Rosa Miguélez Ramos (PSE) komissiolle. BSE: verenluovutukset.



Virallinen lehti nro 187 E , 03/07/2001 s. 0181 - 0182



KIRJALLINEN KYSYMYS E-0096/01 esittäjä(t): Rosa Miguélez Ramos (PSE) komissiolle (29. tammikuuta 2001) Aihe: BSE: verenluovutukset BSE-kriisiin liittyen Euroopan unionin jäsenvaltioiden hallitukset ovat päättäneet unionin neuvoston hyväksymien yhteisön tason toimenpiteiden lisäksi myös kussakin jäsenvaltiossa sovellettavista täydentävistä toimenpiteistä. Niistä huomiota herättää erityisesti Ranskan hallituksen tekemä eräs päätös. Kyseessä on verenluovutusten kielto henkilöiltä, jotka ovat asuneet Yhdistyneessä kuningaskunnassa BSE-kriisin esiintymisvuosina. Onko komission mielestä mitään teknistä tai tieteellistä perustetta kieltää veren luovuttaminen henkilöiltä, jotka ovat asuneet Yhdistyneessä kuningaskunnassa hullun lehmän kriisin aikana? David Byrnen komission puolesta antama vastaus (14. maaliskuuta 2001) Tieteellinen ohjauskomitea on hiljattain ilmoittanut komissiolle(1), ettei Creutztfeld-Jacobin taudin uuden variantin tarttumisesta veren välityksellä ole kiistatonta tieteellistä näyttöä. Komissio on kuitenkin täysin tietoinen siitä, että tarttuminen on teoreettisesti mahdollista, ja alalla toimivat tieteelliset komiteat seuraavat jatkuvasti asiaa koskevia tieteellisiä tietoja, kun niitä julkaistaan. Komissio ehdottaa tarvittaessa komitean lausuntojen perusteella ehkäiseviä toimenpiteitä. Tässä se myös ottaa huomioon lääkkeitä ja lääkinnällisiä laitteita käsittelevän tiedekomitean(2) suosituksen, jonka mukaan on harkittava huolellisesti, kannattaako hylätä verenluovuttajat, jotka ovat olleet tiettynä aikana alueilla, joilla on ollut tavallista suurempi riski altistua BSE-taudin aiheuttajalle. On pohdittava, onko tästä saatava turvallisuuden parantuminen oikeassa suhteessa, kun tarkastellaan sen kielteisiä vaikutuksia veren saatavuuteen ja verenluovuttajien määrään. Lääkkeitä ja lääkinnällisiä laitteita käsittelevän tiedekomitean mukaan verenluovuttajiin sovellettavien hylkäysperusteiden kielteiset vaikutukset eivät kohdistu pelkästään tarjonnan vähentymiseen ja veren puutteeseen. Hylätyt luovuttajat olisi korvattava uusilla, todennäköisesti ensi kertaa verta luovuttavilla. Korvaamisesta aiheutuu lisäriski, koska veren välityksellä tarttuvien tautien esiintyvyys ensikertalaisilla on merkittävästi korkeampi kuin toistuvasti verta luovuttavilla. Näin ollen kaikkien uusien hylkäystoimien olisi oltava oikeassa suhteessa laskettavissa olevaan riskiin saada HI-virus, hepatiitti B -virus ja hepatiitti C -virus ensi kertaa vertaan luovuttavien verestä. (1) Tieteellisen ohjauskomitean lausunto, annettu 26.27. lokakuuta 2000, tieteellisestä tutkimuksesta BSE:n tarttumisesta veren välityksellä lampaisiin (Houston et al., Lancet, 16.9.2000). (2) Lääkkeitä ja lääkinnällisiä laitteita käsittelevän tiedekomitean riskinmääritystä koskeva päivitetty lausunto Creutzfeldt-Jakobin taudin tarttumisesta ihmisperäisten aineiden kautta; alkuperäinen lausunto annettu 16.2.2000.
KIRJALLINEN KYSYMYS E-0483/01 esittäjä(t): Alexandros Alavanos (GUE/NGL) komissiolle. Kyproksenkreikkalaisen laiton pidättäminen.



Virallinen lehti nro 187 E , 03/07/2001 s. 0226 - 0226



KIRJALLINEN KYSYMYS E-0483/01 esittäjä(t): Alexandros Alavanos (GUE/NGL) komissiolle (21. helmikuuta 2001) Aihe: Kyproksenkreikkalaisen laiton pidättäminen Ryhmä kyproksenturkkilaisia sieppasi 13. joulukuuta 2000 Ison-Britannian tukikohdan alueella kyproksenkreikkalaisen Panikos Tsiakurmasin ja vei hänet väkivalloin Turkin miehittämälle alueelle, jonne hänet jätettiin ja hänen vierelleen asetettiin puolitoista kiloa kannabista. Hetken kuluttua paikalle ilmestyi kyproksenturkkilainen poliisi, joka pidätti Tsiakurmasin huumeiden hallussapidosta. Laiton kyproksenturkkilainen hallinto on siitä lähtien säilyttänyt Tsiakurmasia pidätettynä epäinhimillisissä olosuhteissa ilman lääkärinhoitoa huolimatta siitä, että hän kärsii sokeritaudista. Kun otetaan huomioon, että Tsiakurmasilla ei ole minkäänlaista rikosrekisteriä ja Ison-Britannian tukikohdan poliisiraportti vahvistaa, että ei ole mitään tietoja hänen osallisuudestaan huumekauppaan, on ilmeistä, että Tsiakurmasin sieppaaminen on terroriteko ja hänen vangitsemisensa vastaa panttivankina pitämistä. Mihin toimiin komissio aikoo ryhtyä Tsiakurmasin vapauttamiseksi välittömästi ja ehdoitta? Aikooko se painostaa Turkkia, joka on yksin vastuussa Kyproksen laittomasta miehityshallinnosta? Günter Verheugenin komission puolesta antama vastaus (27. maaliskuuta 2001) Komissio pyytää kunnianarvoisaa jäsentä tutustumaan vastaukseen, jonka komissio antoi herra Zacharakis esittämään kirjalliseen kysymykseen P-0045/01(1). (1) Katso sivu 168.
KIRJALLINEN KYSYMYS E-0135/01 esittäjä(t): Christopher Huhne (ELDR) komissiolle. Työvoiman liikkuvuus.



Virallinen lehti nro 187 E , 03/07/2001 s. 0192 - 0193



KIRJALLINEN KYSYMYS E-0135/01 esittäjä(t): Christopher Huhne (ELDR) komissiolle (31. tammikuuta 2001) Aihe: Työvoiman liikkuvuus Voisiko komissio kertoa, mitä näyttöä sillä on työvoiman liikkuvuuden asteesta Euroopan unionissa (sekä jäsenvaltioissa alueiden välillä että jäsenvaltioiden välillä) verrattuna työvoiman liikkuvuuteen Yhdysvalloissa ja Japanissa? Anna Diamantopouloun komission puolesta antama vastaus (28. maaliskuuta 2001) Vuonna 1999 arvioitiin, että hieman alle 4 prosenttia yli 15-vuotiaasta yhteisön väestöstä ei ollut asuinmaana olevan jäsenvaltion kansalaisia. Nettomuutto yhteisöön on noin 0,2 prosenttia väestön kokonaismäärästä. Yhdysvalloissa vastaava luku on 0,35 prosenttia. Japanin nettomuutto on erittäin pieni (12 000, kun väestön määrä on 126 miljoonaa). Vuonna 1997 noin neljäsosa jäsenvaltioihin saapuneista maahanmuuttajista oli kyseisen maan kansalaisia, jotka palasivat omaan maahansa, 17 prosenttia tuli muista jäsenvaltioista ja 57 prosenttia unionin ulkopuolisista maista. Vuosina 19981999 noin 1,4 miljoonaa henkilöä (3 prosenttia muuttajista) muutti ulkomailta Yhdysvaltoihin. Arviolta yksi kuudesta työvoimaan kuuluvasta henkilöstä vaihtoi vuonna 1996 työpaikkaa Euroopassa, ja hieman yli 1,5 prosenttia työikäisestä väestöstä muutti NUTS2(1)-alueiden välillä. Alueiden välinen muutto on määrältään paljon suurempi pohjoisissa jäsenvaltioissa (keskiarvo 2 prosenttia tai enemmän) kuin eteläisissä jäsenvaltioissa (alle 1 prosentin). Selvästi suurin liikkuvuus on noin 20-vuotiailla nuorilla (1524-vuotiailla Alankomaissa ja Yhdistyneessä kuningaskunnassa), ja liikkuvuus vähenee selvästi iän myötä. Yhdysvaltojen väestölaskentakeskuksen (Census Bureau) mukaan 43 miljoonaa Yhdysvaltojen asukasta (15,9 prosenttia väestöstä) muutti vuonna 1999 uuteen asuinpaikkaan. Tämä on sikäläisen väestölaskennan historian pienin muuttomäärä. Yhteensä 59 prosenttia muutti saman väestölaskenta-alueen sisällä, 20 prosenttia muutti toiselle väestölaskenta-alueelle samassa osavaltiossa ja 18 prosenttia muutti toiseen osavaltioon. Japanin tilastotoimiston mukaan vuonna 1999 Japanin sisällä muuttaneiden henkilöiden määrä oli 6,1 miljoonaa eli sisäinen muuttoaste oli 4,93 prosenttia. Tämä oli 1,4 prosenttia vähemmän kuin aiempina vuosina. Vuosi 1999 oli neljäs peräkkäinen vuosi, jona luku oli laskusuunnassa, sen jälkeen kun tietojen keruu aloitettiin vuonna 1954. (1) NUTS (Nomenclature des Unités Territoriales et Statistiques, tilastollisten alueyksiköiden nimikkeistö).
KIRJALLINEN KYSYMYS E-0026/01 esittäjä(t): Marianne Thyssen (PPE-DE) komissiolle. Sähköisten maksujärjestelmien muuntaminen euromääräisiksi.



Virallinen lehti nro 187 E , 03/07/2001 s. 0161 - 0162



KIRJALLINEN KYSYMYS E-0026/01 esittäjä(t): Marianne Thyssen (PPE-DE) komissiolle (17. tammikuuta 2001) Aihe: Sähköisten maksujärjestelmien muuntaminen euromääräisiksi Ennen vuotta 2001 suunniteltiin yleisölle suunnattuja laajoja tiedotuskampanjoita, jotta siirtyminen kansallisista valuutoista euroon tapahtuisi mahdollisimman sujuvasti. On selvää, että kuluttajia rohkaistaan käyttämään mahdollisimman paljon sähköisiä maksujärjestelmiä tämän siirtymisen helpottamiseksi. Onko komissio tietoinen, että tällaiset maksut eivät ole ilmaisia ja kulut lankeavat jakelusektorin ja kuluttajan maksettavaksi? Joissain jäsenvaltioissa, kuten Belgiassa, sähköisten maksujärjestelmien markkinoita hallitsee käytännössä monopoli. Onko komissio saanut tätä koskevia valituksia? Jos näin on, mikä on tilanne tällä hetkellä? Mihin konkreettisiin toimiin komissio aikoo ryhtyä, ennen kuin käytännön siirtyminen kansallisista valuutoista euroon tapahtuu, hallitsevan markkina-aseman väärinkäytön ehkäisemiseksi? Mario Montin komission puolesta antama vastaus (1. maaliskuuta 2001) Komissio tietää, että sähköisistä maksuista kuten mistä tahansa maksutavasta, myös käteismaksuista, aiheutuu kuluja, jotka saatetaan siirtää sähköisten maksujärjestelmien käyttäjien eli kauppiaiden ja kuluttajien maksettaviksi. Komissio on saanut Belgian vähittäiskauppiaiden yhdistykseltä Unizolta (entinen NCMV) kantelun, joka koskee Belgian sähköisen maksujärjestelmän BanContact/MisterCashin ylläpitäjää, Banksysiä. Unizon mukaan Banksys käyttää väärin määräävää asemaansa Belgian markkinoilla perimällä pieniltä vähittäiskauppiailta kohtuuttoman korkeita ja syrjiviä hintoja. Komissio tutkii parhaillaan kantelua ja uskoo saavansa tutkimuksen päätökseen tämän vuoden aikana. Määräävän aseman väärinkäyttöä ei yhteisön kilpailuoikeuden nojalla voida sulkea pois ennen asian tutkimista. Komissio voi aloittaa asian tutkimisen, jos on konkreettisia viitteitä siitä, että yritys väärinkäyttää määräävää asemaansa tietyillä markkinoilla. Tutkimus voidaan aloittaa joko kantelun perusteella tai komission omasta aloitteesta.
KIRJALLINEN KYSYMYS E-0615/01 esittäjä(t): Christopher Heaton-Harris (PPE-DE) komissiolle. Verot.



Virallinen lehti nro 235 E , 21/08/2001 s. 0230 - 0230



KIRJALLINEN KYSYMYS E-0615/01 esittäjä(t): Christopher Heaton-Harris (PPE-DE) komissiolle (1. maaliskuuta 2001) Aihe: Verot Komission jäsen Lamy totesi La Tribune -lehden haastattelussa, että verotus on poliittisten ja taloudellisten rakenteiden yhteensovittamisongelman ydin. Minkä verojen yhteensovittamista komission jäsen pitää tarpeellisena EU:n toiminnan parantamiseksi? Pascal Lamyn komission puolesta antama vastaus (23. huhtikuuta 2001) Komissio katsoo, että yhtenäismarkkinoiden ja talous- ja rahaliiton oloissa tietyt verotuksen osa-alueet kuuluvat yhteisen edun mukaisiin asioihin. La Tribunessa julkaistussa kauppapolitiikasta vastaavan komission jäsenen haastattelussa, johon kysyjä viittaa, pyrittiin selostamaan tätä ajatusta. Yhteisön sisämarkkinoiden toiminnan parantamisen kannalta oleellisten verojen osalta muistutettakoon, että EY:n perustamissopimuksessa kehotetaan komissiota tekemään ehdotuksia toimenpiteiksi, joita tarvitaan välillisten verojen ja liikevaihtoverojen yhdenmukaistamiseksi. Komissio on lisäksi yhteisymmärryksessä Euroopan parlamentin ja neuvoston kanssa valmistellut yhteistä strategiaa säästöjen verotusta varten ja haitalliseen verokilpailuun johtavien yritysverojärjestelmien estämiseksi. Komissio aikoo jatkaa ja tehostaa näitä toimia varmistaakseen, että verotus tukee osaltaan sisämarkkinoiden ja talous- ja rahaliiton häiriötöntä toimintaa samalla, kun jäsenvaltioiden kyky rahoittaa keskeiset julkiset menonsa pysyy ennallaan. Nykyinen institutionaalinen kehys, joka edellyttää, että verotukseen liittyvät päätökset tehdään yksimielisesti, ei kuitenkaan helpota nopeiden päätösten tekemistä tällä alalla.
KIRJALLINEN KYSYMYS P-0342/01 esittäjä(t): Reinhold Messner (Verts/ALE) komissiolle. Yhteisön myöntämä tuki Valsesian ja Monterosan alueiden matkailualan infrastruktuureihin.



Virallinen lehti nro 174 E , 19/06/2001 s. 0260 - 0260



KIRJALLINEN KYSYMYS P-0342/01 esittäjä(t): Reinhold Messner (Verts/ALE) komissiolle (6. helmikuuta 2001) Aihe: Yhteisön myöntämä tuki Valsesian ja Monterosan alueiden matkailualan infrastruktuureihin Komissio ilmoitti vastauksessaan esittämäämme kysymykseen P-3610/00(1), ettei se ollut tietoinen kysymyksessä mainitsemastamme tilanteesta ja että se on ryhtynyt tarvittaviin toimenpiteisiin saadakseen yksityiskohtaisia tietoja asiasta ja taatakseen, että yhteisön lainsäädäntöä noudatetaan. Tällä hetkellä Valsesian ja Valle di Gressonney'n välisen köysiratayhteyden rakentamiseen tarkoitetusta yhteisön 4,943 miljardin tuesta on myönnetty 60 prosenttia ja loput myönnettäneen laitteiston lopputarkastuksen jälkeen. Kyseistä tukea on todellisuudessa käytetty myös 2 500 metrin korkeuteen nousevan tien rakentamiseen. Tämä tie on rakennettu ilman tarvittavia lupia, ja ns. Monterosan alueen suojelusta vastaava komitea on tehnyt ilmoituksen asiasta vastaaville viranomaisille (saamatta kuitenkaan mitään vastausta). Eikö komission mielestä ole syytä keskeyttää yhteisön myöntämän tuen loppuosan maksaminen kunnes selvitysmenettely on saatu päätökseen etenkin kun on kyse yhteisön tärkeänä pitämän alueen suojelemiseksi tällaiselta hankkeelta? (1) EYVL C 163 E, 6.6.2001, s. 179. Michel Barnier'n komission puolesta antama vastaus (12. maaliskuuta 2001) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.